**Soihtu** oli vuosina 1931–1991 Helsingissä ilmestynyt vasemmistolainen opiskelijalehti. Sitä julkaisi alkuun Akateeminen Sosialistiseura (ASS) ja 1960-luvun lopusta alkaen Sosialistinen Opiskelijaliitto (SOL), jonka jäsenjärjestö ASS oli. 1930-luvulla Soihtu edusti Suomen Sosialidemokraattisen Puolueen (SDP) päälinjasta eronnutta vasemmistososialismia ja tuolloinen ASS:n johto tunnettiin sen mukaan "soihtulaisina". 1970-luvulla Soihtu oli Suomen Kommunistisen Puolueen opposition linjauksia seuranneen taistolaisen opiskelijaliikkeen äänenkannattaja.

Lehden näytenumero ilmestyi marraskuussa 1931 ja sen ilmestyminen vakiintui seuraavan vuoden aikana. Nimenä oli alun perin *Soihtu: sosialidemokraattinen aikakauslehti*. Ensimmäisessä numerossa lehden tarkoitukseksi ilmoitettiin marxilaisen sosiaalidemokratian tuntemuksen parantaminen ja syventäminen ajankohtaisia ja teoreettisia aiheita käsittelemällä. Lehden keskeisiä toimittajia 1930-luvulla olivat Mauri Ryömä, Cay Sundström ja Raoul Palmgren. Siihen kirjoittivat myös Ahti Myrsky, Kaisu-Mirjami Rydberg, Maija Savutie ja Elvi Sinervo. *Soihtu* sai salaista rahoitusta Neuvostoliitosta. Lehden vasemmistososialistista linjaa edustanut sisältö vaikutti siihen, että koko ASS erotettiin SDP:stä vuonna 1937. Lehden ilmestymistiheys oli suurimmillaan vuosina 1937–1939, jolloin se ilmestyi noin 20 kertaa vuodessa. Talvisodan alla *Soihdussa* ilmestyneet Ryömän Neuvostoliiton kantoja myötäilleet kirjoitukset tarjosivat viranomaisille riittävän perusteen lehden lakkauttamiselle. Päätoimittajaa Aimo Rikkaa vastaan nostettiin painokanne välirauhan aikana vuonna 1940 ja ilmestyminen keskeytyi kokonaan jatkosodan ajaksi 1941–1944.

*Soihdun* ilmestyminen alkoi uudelleen vuonna 1945. Ilmestymistahti ja sisällön painotukset vaihtelivat paljon ASS:n kulloisenkin tilanteen mukaan. Järjestö julkaisi lehteä vuoteen 1967. Seuraavana vuonna Soihtu ei ilmestynyt lainkaan, mutta aloitti vuonna 1969 uudelleen. Julkaisijaksi vaihtui SOL ja alaotsikoksi "Sosialistisen opiskelijaliiton lehti". 1970-luvulla Soihdusta tuli SOL:n linjan mukaisesti taistolaisen opiskelijaliikkeen äänitorvi. Yli satasivuisessa lehdessä julkaistiin liikkeen keskeisimmät teoreettiset kannat. Ajankohtaisempiin asioihin keskittyi liiton agitaatiolehti *Soihdunkantaja* (1971–1981). SOL päätti lopettaa toimintansa lokakuussa 1990 ja Soihtu lakkasi ilmestymästä vuonna 1991. Viimeisessä vaiheessa julkaisijana toimi hetken aikaa Soihdun Tuki -yhdistys.

Päätoimittajat
--------------

* Raoul Palmgren 1937
* Aimo Rikka 1940
* Pertti Rovamo 1978–1983

Lähteet
-------

1. 1 2 3 4  Soihtu-lehti (Arkistoitu – Internet Archive) Kansan arkisto. Viitattu 2.11.2012.
2. 1 2 3 4  Soihtu[vanhentunut linkki] Fennica-tietokanta. Viitattu 2.11.2012.
3. ↑  Jyrki Juusela: *Suomalaiset Espanjan sisällissodassa 1936–1939*, s. 102–104. Atena, Jyväskylä 2003.
4. ↑  Veijo Berg: Takana loistava menneisyys Ylioppilaslehti 15.12.1995. Viitattu 2.11.2012.
5. ↑  / Ryömä, Mauri (1911 - 1958) *Kansallisbiografia-verkkojulkaisu (maksullinen)*. Helsinki:  Suomalaisen Kirjallisuuden Seura.
6. ↑  Hyvärinen, Matti: *Viimeiset taistot*, s. 27. Vastapaino, 1994. ISBN 951-9066-80-2.
7. ↑  SOL hautaa itsensä[vanhentunut linkki] (Helsingin Sanomat 10.10.1990)
8. ↑  Kimmo Sarje: "Pertti Rovamo kulki kolmatta linjaa", *Kulttuurivihkot* 3–4/2020, s. 44.